A BIZOTTSÁG 1472/2007/EK RENDELETE
(2007. december 13.)
a piaci mechanizmusokra tekintettel a borpiac közös szervezéséről szóló 1493/1999/EK tanácsi rendelet végrehajtása részletes szabályainak megállapításáról szóló 1623/2000/EK rendelettől a 2007/2008-as borászati év tekintetében való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre (1) és különösen annak 33. cikkére,
mivel:
(1)
Az 1493/1999/EK tanácsi rendelet 27. cikkének (3) bekezdése előírja, hogy bármely olyan természetes vagy jogi személy vagy személyek csoportja, aki, illetve amely bort készített, köteles az ebből a borkészítésből származó összes mellékterméket lepárlásra leadni.
(2)
Az 1623/2000/EK bizottsági rendelet (2) tartalmazza a fent említett lepárlási kötelezettség részletes végrehajtási szabályait, valamint 49. cikkében meghatároz egyes eltérési lehetőségeket, többek között az évi 80 hektoliternél kevesebbet előállító kistermelőknek biztosított azon lehetőséget, hogy a melléktermékek felügyelet mellett történő kivonásával kiváltsák lepárlási kötelezettségüket.
(3)
Bebizonyosodott, hogy egyes tagállamokban nem áll rendelkezésre megfelelő kapacitás a melléktermékek begyűjtésére. A fenti helyzet orvoslása érdekében célszerű lehetővé tenni a tagállamok számára, hogy egyes termelői csoportokat kivegyenek a borkészítés melléktermékeit érintő lepárlási kötelezettség hatálya alól.
(4)
Annak érdekében, hogy a fenti eltérés alkalmazására a teljes borászati év folyamán lehetőség legyen, ezt a rendeletet 2007. augusztus 1-jétől kell alkalmazni.
(5)
Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
Az 1623/2000/EK rendelet 49. cikke (4) bekezdésének a) pontjától eltérve a tagállamok a 2007/2008-as borászati évre, területük egésze vagy annak egy része tekintetében előírhatják, hogy azok a termelők, akik nem haladják meg a személyesen és saját birtokukon elért 100 hektoliter termelési szintet, felmentést kaphatnak a melléktermékek lepárlásra történő beszállításának kötelezettsége alól, ha e termékeket felügyelet mellett kivonják.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2007. augusztus 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. december 13-án.